Hamas

**Hamas** (árabe: حماس, un akrónimo árabe pa حركة المقاومة الاسلامية Ḥarakat al-Muqāwamah al-ʾIslāmiyyah,  ku ta nifiká *Movementu di Resistensia Islamita*) ta un movementu polítiko i militante palestino, fundá na 1987 durante e Promé Intifada kontra okupashon israelí. Hamas tin su base prinsipal den Faha di Gaza, unda e ta e grupo ku ta na mando polítiko i administratívo desde 2007.

## Historia i fundashon
Hamas a nase komo un derivashon di e organisashon Fraternidat Islamiko di Egipto, ku tabata warda un ròl spiritual i edukativo den Palestina. Su fundadó prinsipal tabata Shaykh Ahmad Yassin, hunto ku Abdel Aziz al-Rantisi i otro lidernan islamita. Na komienso, Hamas tabata kreá komo un alternativo pa e Organisashon pa Liberashon di Palestina (OLP), promoviendo resistensia armá kontra Israel i e establesementu di un estado islamita den Palestina históriko.

## Struktura i ophetivo
Hamas tin dos divishon prinsipal:
* divishon polítiko, ku ta maneha asuntunan gubernamental, relashon internashonal i kampañanan polítiko;
* divishon militar, konosí komo e Brigadanan Izz ad-Din al-Qassam, ku ta okupá ku resistensia armá i defensa di Gaza.

E grupo a deklará ku su meta ta liberá e teritorio palestino ku Israel ta okupá i restablesé soberania palestino, ounke interpretashon di e meta final ta varia entre un estado palestino den frontera pre-1967 òf un Palestina uní.

## Tomo di poder den Gaza
Den 2006, Hamas a gana e elekshon legislativo palestino. Na 2007, despues ku a surgi un konflikto ku e otro grupo polítiko, Fatah, e ta tuma kontrol total di Faha di Gaza. For di e momentu, Hamas ta e entidat ku ta goberna Gaza, mientras Fatah i e Autoridat Nashonal Palestino ta sigui operá den Cishordania (West Bank).

## Relashonnan internashonal
### Organisashon terorista
Varios pais, inkluso Israel, Merka, Union Oropeo, Canada i Reino Uni, ta konsiderá Hamas komo un organisashon terorista, prinsipalmente pa motibu di su atakenan kontra sivil i su rechaso di rekonosé Israel. Sinembargo, paisnan manera Qatar, Turkia i Iran a mantené relashonnan politíko òf finansiero ku Hamas.

### Konflikto ku Israel

For di 2007, Hamas i Israel tabata enbolbí den varios guera i operashon militar, ku a resulta den hopi daño humano i destrukshon material den Gaza. E eskalashon grandi mas resien a kuminsá dia 7 di òktober 2023, ora ku Hamas a lansa un atake sorpresivo kontra Israel, ku a inkluí invashon di milisia den teritorio israelí, lansamentu di raket i sekuestro di varios rehen. E atake a resulta den mas ku mil viktima na Israel i a kondusí na un ofensiva militar masivo di Israel kontra Gaza. For di e dia ei, e konflikto a keda den un estado di guera kontinuo yegando na mas di 30.000 morto palestino segun fuentenan internashonal, i na destrukshon grandi di e infrastruktura di Gaza. Den e konflikto, Israel a imponé un blokeo total di Faha di Gaza, alegando motibu di seguridat, mientras e situashon humanitario na Gaza a bai deteriorando, ku miones di persona desplasá i ku falta di akseso na awa, medikamento i alimento. Hamas i organisashonnan humanitario ta konsiderá e blokeo komo un forma di kastigo kolektivo.

Na òktober 2025, despues di dos aña di konflikto i preshon internashonal, Hamas i Israel a logra un akuerdo di paro di fuego bou di mediashon di Qatar, Egipto i Merka. E akuerdo aki ta parti di un proseso mas amplio pa yega na un paro total di e hostilidatnan, liberashon di rehen i presonan, i un plan pa rekonstruí Gaza.